Vier sterf in N4-ongelukVier mans is dood nadat die bakkie waarin hulle gery het op die N4 naby eMalahleni (Witbank) omgeslaan het. ER24 sê die ongeluk het Vrydagaand kort voor middernag plaasgevind. “Bekommerde motoriste wat op die toneel stilgehou het, het aan paramedici gesê die bakkie het omgeslaan waarna drie mans uit die bakkie geslinger is.” Die bakkie het hierna teen ŉ versperring gebots en teen ŉ muur by ŉ begraafplaas tot stilstand gekom. Volgens ER24 is vier mans, glo in hul vroeë 30’s, op die toneel dood verklaar terwyl ŉ vyfde man ernstige kopbeserings opgedoen het en in ŉ kritieke toestand na ŉ nabygeleë hospitaal geneem is vir behandeling. Die oorsaak van die ongeluk is nog nie bekend nie en die polisie ondersoek die saak.